Paarl-oupa gevonnis vir kinderpornografie, verkragting(Argieffoto ter illustrasie) ŉ 52-jarige man van die Paarl is Vrydag deur die Wes-Kaapse hooggeregshof tot 25 jaar direkte tronkstraf vir die verkragting van sy kleindogter gevonnis, en agt jaar vir die vervaardiging en besit van kinderpornografie. Drie jaar van die agt jaar vonnis sal gelyklopend met die eerste vonnis uitgedien word, wat beteken dat hy 30 jaar agter tralies sal wees. Volgens brig. Novella Potelwa, polisiewoordvoerder, is die saak teen die man in Mei verlede jaar aanhangig gemaak nadat sy tweejarige kleindogter in sy sorg gelaat is. “Toe die kind se ma terugkeer, het sy agtergekom iets skort. By verdere ondersoek is kaal foto’s en video’s van die kind op die beskuldigde se selfoon gevind.” Die man se foon is daarna vir verdere forensiese ontleding na Pretoria gestuur. Lt.genl. Thembisile Patekile, provinsiale polisiekommissaris, het die vonnis verwelkom. “Ons is verlig dat die oortreder agter tralies is want dit beteken dat kinders wat in sy nabyheid was, veilig is.”